अखिलेश यादव से मिले जयंत चौधरी, सपा-बसपा गठबंधन में RLD के शामिल होने को लेकर कही यह बात  
अखिलेश यादव से मिले जयंत चौधरी
कहा-RLD गठबंधन का हिस्सा रहेगी
सीटों को लेकर अभी नहीं हुआ है फैसला
सपा-बसपा गठबंधन (SP-BSP Alliance) में सम्मानजनक स्थान पाने के लिए प्रयासरत राष्ट्रीय लोकदल के उपाध्यक्ष जयंत चौधरी ने समाजवादी  पार्टी के अध्यक्ष अखिलेश यादव से उनके कार्यालय में मुलाकात की. जयंत चौधरी को रालोद कार्यालय आना था, लेकिन वह सीधे एयरपोर्ट चले गए. बाद में रालोद के प्रदेश अध्यक्ष मसूद अहमद ने बुधवार की दोपहर संवाददाता सम्मेलन में बताया कि 'पार्टी उपाध्यक्ष सपा अध्यक्ष अखिलेश यादव से मिले और दोनों नेताओं के बीचे सकारात्मक माहौल में बातचीत हुई है. हमारी पार्टी सपा गठबंधन का हिस्सा रहेगी, यह बात बिल्कुल तय है.'
 
Jayant Chaudhary, Rashtriya Lok Dal (RLD) national vice-president: It was a good meeting with Akhilesh ji. I feel that we will be successful in our effort. pic.twitter.com/ROohRBEzpd
 
उनसे पूछा गया कि पूर्व में उन्होंने गठबंधन से यूपी में लोकसभा की 6 सीटों पर चुनाव लड़ने की इच्छा जताई थी. इस पर उन्होंने कहा 'हम अपनी मांग पर अभी भी कायम हैं, लेकिन गठबंधन कितनी सीटें देता है, इस बात का फैसला पार्टी नेतृत्व और गठबंधन के नेताओं के बीच बातचीत से तय होगा.'
इससे पहले आज सपा कार्यालय में अध्यक्ष अखिलेश यादव से मुलाकात के बाद रालोद उपाध्यक्ष जयंत चौधरी ने पत्रकारों को बताया, 'अखिलेश से अच्छी वार्ता हुई है. जल्द ही निर्णय के बारे में बताया जाएगा.' समझा जाता है कि दोनों नेताओं के बीच सीटों के बंटवारे के बारे में बात हुई. सपा-बसपा गठबंधन में रालोद को दो सीटें देने की बात ही है, लेकिन रालोद ज्यादा सीटों की मांग कर रही है.